Comencen els rodatges dels projectes de CampD.Lab 2024
14 de maig 2024

Esta setmana comencen els rodatges de dos dels projectes desenvolupats durant tot l'any dins del Laboratori d'Iniciatives Audiovisuals del Camp de Morvedre CampD.Lab que organitza el Programa de Cultura Jove de la regidoria de Joventut i Infància de l'Ajuntament de Sagunt. Des de finals de l'any passat fins ara els projectes seleccionats en la convocatòria d'enguany han sigut desenvolupats pels seus jóvens autors i autores amb l'assessorament i suport tècnic de destacats professionals del sector audiovisual valencià.

Esta setmana s'ha iniciat a Petrés el rodatge de _Presencia_, un projecte de curtmetratge escrit i dirigit per Héctor Fernández amb la participació dels actors Juan Carlos Garés, Raquel Rubiano i Ricardo Sáiz i el director de fotografia David Molina.

La setmana pròxima tindrà lloc al Port de Sagunt el rodatge del segon projecte CampD.Lab 2024. Es tracta del curtmetratge _Murria_ del director Marcos Sánchez Martí, un relat que destaca l'essència de la condició humana i la lluita emocional que enfronten els individus en el seu procés d'envelliment i aïllament. Els actors protagonistes són Manuel de Blas i Óscar Ramos.

Els dos projectes estaran preparats per a ser presentats al públic al llarg de la tardor i seran preestrenats al Casal Jove del Port de Sagunt abans de començar el seu recorregut per diversos festivals de cinema.

I, en tercer lloc, es troba en les seues últimes setmanes de desenvolupament i escriptura de guió el projecte _The Altar_ d'Eva María Cruz Paiduguina. En les pròximes setmanes començaran les tasques de preproducció de la peça amb idea de rodar-la a finals d’este any. Es tracta d'una peça de vídeo creació que parla sobre la creació de la identitat d'un individu a través de tres actes simbòlics que involucren la dansa, la _performance_ i l'estilisme.

![](/media/bqpoyejl/img_9903_c.jpg?width=850&height=637.5)

A més, la setmana passada es va presentar en el Festival de documentals DOCS València la pel·lícula _Micrópolis_ en la qual també participa CampD.lab amb la col·laboració de Mireia Arona Grande en diverses tasques de producció i realització.

Les persones interessades poden ampliar la seua informació a través del correu [joventut@aytosagunto.es](mailto:joventut@aytosagunto.es) o telefonant al 96 268 34 39.

*   [](http://www.facebook.com/sharer.php?u=https://aytosagunto.es/va/actualitat/comencen-els-rodatges-dels-projectes-de-campd-lab-2024/ "Facebook")
*   [](http://twitter.com/share?url=https://aytosagunto.es/va/actualitat/comencen-els-rodatges-dels-projectes-de-campd-lab-2024/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/comencen-els-rodatges-dels-projectes-de-campd-lab-2024/ "Linked In")
*   [](mailto:?body=https://aytosagunto.es/va/actualitat/comencen-els-rodatges-dels-projectes-de-campd-lab-2024/)